A Tanács 2382/2001/EK rendelete

(2001. december 4.)

az Előcsatlakozási Strukturális Politikák Eszközének létrehozásáról szóló 1267/1999/EK rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 308. cikkére,

tekintettel a Bizottság javaslatára [1],

tekintettel az Európai Parlament véleményére [2],

tekintettel a Gazdasági és Szociális Bizottság véleményére [3],

a Régiók Bizottságának meghallgatását követően,

mivel:

(1) A Bizottság 2000 folyamán értékelte és jóváhagyta az 1267/1999/EK rendelet [4] alapján létrehozott Előcsatlakozási Strukturális Politikák Eszköze (ISPA) szerint a Közösség támogatásában részesült első intézkedéseket.

(2) Az ISPA szerint finanszírozandó intézkedések értékelése és jóváhagyása során időközben nyert tapasztalatok ismeretében módosítani kell az 1267/1999/EK rendelet bizonyos rendelkezéseit.

(3) Az intézkedések társfinanszírozása, különösen a nemzetközi pénzintézetek bevonásával, és a magánfinanszírozás igénybevétele az ISPA működésének kulcsfontosságú elemei. Bizonyos esetekben szükséges a finanszírozás nem közösségi támogatásból származó forrásainak mozgósítása, amely lehetővé teszi a kedvezményezett országok számára az ISPA jogosultsági feltételeinek és céljainak maradéktalanul megfelelő intézkedések társfinanszírozását.

(4) A nemzetközi pénzintézetek és/vagy magántőke közreműködésével megvalósuló társfinanszírozás feltételeinek megteremtése, illetve elősegítése érdekében eseti elbírálás alapján engedélyezni kell az eltérést az ISPA keretében társfinanszírozott ajánlati felhívásokban és szerződésekben való részvétel általános szabályaitól.

(5) Az Európai Közösségek általános költségvetéséről szóló, 1977. december 21-i költségvetési rendelet [5] 114. cikkének (2) bekezdése meghatározza, hogy kivételes esetekben és megfelelő indokolással az együttműködést szabályozó alap-jogiaktusokban megállapított konkrét feltételek alapján és a megfelelő engedélyezési eljárásokkal összhangban harmadik országok állampolgárai is pályázhatnak szerződésekre. Az 1267/1999/EK rendelet is egy ilyen alap-jogiaktus.

(6) Ebben az összefüggésben az egyes közép- és kelet-európai országoknak nyújtandó gazdasági támogatásáról szóló 3906/89/EGK rendelettel [6] létrehozott Phare-program szerint alkalmazandó bizonyos rendelkezések hasznos segítséget jelenthetnek.

(7) Szükség van a támogatható kiadások fogalmának a jelenleginél pontosabb meghatározására ahhoz, hogy ezáltal lehetővé váljék az ISPA-intézkedések társfinanszírozása a külső támogatás egyéb forrásaiból.

(8) Az 1267/1999/EK rendelet rendelkezéseit továbbá ki kell igazítani a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozat [7] figyelembevételével.

(9) A Szerződés e rendelet elfogadásához csak a 308. cikkben meghatározott hatáskört biztosítja,

ELFOGADTA EZT A RENDELETET:

1. cikk

Az 1267/1999/EK rendelet a következőképpen módosul:

1. A rendelet a következő cikkel egészül ki:

"6a. cikk

Szerződések odaítélése

(1) Olyan intézkedések esetében, ahol a Közösség a külső támogatás egyedüli forrása, a tagállamokból és az 1. cikk (1) bekezdésének második albekezdésében említett országokból származó valamennyi természetes és jogi személy egyenlő feltételekkel vehet részt az ajánlati felhívásokban és szerződéskötésben.

(2) Az (1) bekezdést a társfinanszírozásra is alkalmazni kell.

Társfinanszírozás esetében azonban a Bizottság eseti elbírálás alapján engedélyezheti harmadik országok részvételét az ajánlati felhívásokban és szerződéskötésben."

2. A 7. cikk a következő bekezdéssel egészül ki:

"(8) Ha egy intézkedés társfinanszírozása nemzetközi pénzintézetek közreműködésével valósul meg, úgy a (7) bekezdésben említett támogathatósági szabályoknak megfelelő, de a Közösség támogatásán kívüli külső finanszírozási forrásokra vonatkozó megfelelő eljárásokkal összhangban, az említett pénzintézetek által vállalt kiadásokat figyelembe lehet venni a kérdéses intézkedésre vonatkozó összes támogatható kiadás kiszámításánál."

3. A 14. cikk (1), (2) és (3) bekezdésének helyébe a következő szöveg lép:

"(1) A Bizottságot egy, a tagállamok képviselőiből összeállított és a Bizottság képviselőjének elnökletével működő bizottság (a továbbiakban: "a bizottság") segíti. A bizottságba az Európai Beruházási Bank is jelöl egy, szavazati joggal nem rendelkező képviselőt.

(2) Amennyiben utalás történik e bekezdésre, úgy az 1999/468/EK határozat 4. és 7. cikkét kell alkalmazni.

(3) Az 1999/468/EK határozat 4. cikkének (3) bekezdésében előírt időszakot egy hónapban kell meghatározni."

2. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2001. december 4-én.

a Tanács részéről

az elnök

D. Reynders

[1] HL C 180. E., 2001.6.26., 197. o.

[2] 2001. szeptember 20-i vélemény (a Hivatalos Lapban még nem tették közzé).

[3] HL C 221., 2001.8.7., 166. o.

[4] HL L 161., 1999.6.26., 73. o.

[5] HL L 356., 1977.12.31., 1. o. A legutóbb a 2673/1999/(EK, ESZAK, Euratom) rendelettel (HL L 326., 1999.12.18., 1. o.) módosított rendelet.

[6] HL L 375., 1989.12.23., 11. o. A legutóbb a 2666/2000/EK rendelettel (HL L 306., 2000.12.7., 1. o.) módosított rendelet.

[7] HL L 184., 1999.7.17., 23. o.

--------------------------------------------------